Diari Oficial de la Generalitat Valenciana


Sumari del DOGV 2213, del 23-02-1994 (1994/830634)

ORDRE de 17 de febrer de 1994, de la Conselleria de Medi Ambient, per la qual es convoquen subvencions per als ens locals en matèria cartogràfica.
--------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/02/17/(1)/dof/vci/html**

### Dades del document

Número de DOGV
:   2213

Data del DOGV
:   23-02-1994

Secció del DOGV
:   DISPOSICIONS GENERALS

Número del document
:   1994/830634


Data del document
:   17-02-1994

Organisme emissor
:   Conselleria de Medi Ambient

Tipus de document
:   Ordre

ORDRE de 17 de febrer de 1994, de la Conselleria de Medi Ambient, per la qual es convoquen subvencions per als ens locals en matèria cartogràfica. [94/1175]  
El coneixement del territori fonamenta l'existència física de la Comunitat Valenciana. Aquest coneixement és determinat per l'obtenció, a escala, d'una representació simplificada de la realitat, és a dir, d'un mapa. Els mapes permeten disposar de la informació que té un territori i amb la forma en què aquesta s'hi distribueix.  
La cartografia serveix de base a totes les accions, les activitats, les obres i els estudis que es realitzen sobre tota la Comunitat Valenciana o sobre una part d'aquesta, donant-los un suport espacial i geogràfic, sobre el qual implantar-los.  
Les realitzacions cartogràfiques són un servei públic d'interès general que correspon desenvolupar a l'administració, i en particular a l'autonòmica, com a institució que té obligació d'emparar els ens locals.  
La Generalitat Valenciana disposa del marc normatiu adient per a desenvolupar aquesta tasca, emanat de la competència en ordenació territorial i la potestat autoorganitzativa que li confereix l'Estatut i de les que es reconeixen en la Llei 7/1986, sobre l'explotació de la cartografia.  
Per això, d'acord amb les atribucions que em confereix l'article 35 de la Llei del Govern Valencià i amb l'article 47.3 del text refós de la Llei de la Hisenda Pública Valenciana, aprovat pel Decret Legislatiu de 26 de juny de 1991,  
ORDENE  
Article primer  
Convocar la concessió d'ajudes per als ens locals que vulgen millorar, modificar o actualitzar la cartografia del seu territori.  
Article segon  
Aquestes ajudes seran sufragades a càrrec de la línia 1370/000/94 del programa 442.20 del pressupost de la Generalitat Valenciana per a 1994, per un import global màxim de 06.294.265 pessetes.  
Article tercer  
Poden sol·licitar les subvencions tots els ens locals. Les subvencions han de ser destinades al finançament de l'obtenció de la informació cartogràfica en qualsevol dels seus processos (fotografia aèria, treballs topogràfics de suport i restitució) que hagen de realitzar-se durant 1994.  
Article quart  
Les sol·licituds, adreçades a la Conselleria de Medi Ambient, podran ser presentades al Registre General de la Conselleria de Medi Ambient, sítia al carrer de l'Arquitecte Alfaro, 39, de València (46644); als serveis territorials de la Conselleria de Medi Ambient d'Alacant, Castelló i València, i als centres de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts a l'article 38 de la Llei del Règim Jurídic de les Administracions Públiques i del Procediment Administratiu Comú.  
El termini de presentació de sol·licituds i de la documentació exigida és de 2 mesos, comptadors a partir de l'endemà de la publicació d'aquesta ordre en el Diari Oficial de la Generalitat Valenciana.  
Article cinquè  
Les sol·licituds han de contenir:  
1. Memòria detallada del pla o programa cartogràfic, en la qual s'indique la cartografia existent, les necessitats, l'ús, la disponibilitat i els recursos humans i materials que s'hi dedicaran.  
2. Proposta del treball (foto aèria, suport de camp o restitució) que es vol realitzar, on haurà de figurar l'extensió i la distribució d'aquest.  
3. Valoració detallada de la proposta de treball.  
4. Esquema gràfic a escala (d'acord amb l'escala en què es demane el treball) de la zona que es tractarà.  
Les sol·licituds s'acompanyaran de la següent documentació:  
1. Certificat d'acord plenari de sol·licitud i compromís de la despesa corresponent a l'ajuntament, com també del compromís de respectar i complir les condicions tècniques estipulades per la Conselleria, i del compromís de cessió d'ús i explotació del producte obtingut a favor de la Generalitat Valenciana.  
2. Relació certificada de les existències de la documentació cartogràfica de què es dispose a les oficines municipals, acompanyada dels gràfics de situació corresponents.  
Article sisè  
La selecció de sol·licituds serà realitzada per una comissió composta per un president, que serà la secretària general administrativa, i tres vocals, que seran el cap de l'àrea d'Organització i Sistemes d'Informació de la Conselleria d'Administració Pública, el cap del Gabinet Tècnic i el cap de la Unitat de Cartografia.  
La comissió elaborarà una proposta de concessió d'ajudes que elevarà al conseller de Medi Ambient per a la resolució definitiva. Aquesta serà publicada en el Diari Oficial de la Generalitat Valenciana, i especificarà les ajudes concedides i l'import corresponent.  
Article setè  
Per a la concessió d'ajudes s'aplicaran els següents criteris:  
1. L'existència d'un programa cartogràfic aprovat amb una distribució temporal i econòmica.  
2. El volum d'inversió realitzat en els processos cartogràfics, en els darrers 10 anys.  
3. L'existència d'una planimetria útil.  
4. L'existència d'estructura tècnica o informàtica per a l'explotació i ús de la cartografia.  
5. L'àmbit territorial del treball.  
6. Els processos d'obtenció de la xarxa de suport topogràfic i de restitució prevaldran sobre els fotogràfics.  
7. Que el projecte plantege la realització mancomunada dels treballs.  
8. La relació entre el pressupost de l'ajuntament i els habitants del municipi i la inversió cartogràfica realitzada i futura.  
Article vuitè  
Les subvencions tindran diferents percentatges segons que es tracte de cadascun dels tres aspectes del procés cartogràfic. Així, els treballs de fotografia aèria es subvencionaran fins al 25 per cent del cost total, mentre que per al procés d'obtenir la xarxa topogràfica i per al de restitució cartogràfica la subvenció podrà arribar al 40 per cent del cost total del projecte.  
Article novè  
Transcorreguts tres mesos des de l'endemà de l'acabament del termini de presentació de sol·licituds sense que n'hi haja una resolució expressa, aquestes s'entendran desestimades per silenci administratiu.  
Article desè  
El pagament de les ajudes s'efectuarà després de la presentació i comprovació d'una còpia dels treballs realitzats, acompanyada de les factures de les despeses realitzades en el projecte.  
DISPOSICIONS FINALS  
Primera  
S'autoritza el secretari general perquè dicte, dintre de l'àmbit de les seues competències, les resolucions que calga per a l'aplicació i desenvolupament d'aquesta ordre.  
Segona  
Aquesta ordre entrarà en vigor a l'endemà de publicar-la el Diari Oficial de la Generalitat Valenciana.  
València, 17 de febrer de 1994.  
El conseller de Medi Ambient  
EMÉRIT BONO I MARTíNEZ


Còpia Permalink ELI